Charlotte Munch (DD), 2024-05-17:
Tak for ordet.
Baggrunden for beslutningsforslaget er den triste konflikt mellem Israel og Hamas, der udspiller sig i Gaza.
Det er efterhånden glemt, at konflikten opstod med Hamas' angreb på Israel den 7. oktober 2023, hvor Hamas uprovokeret trængte ind i Israel og myrdede over 1.200 israelere og tog mere end 240 gidsler – civile israelere.
Det var ikke blot et bestialsk overfald på Israel og dets befolkning.
Det var en regulær krigserklæring, og Israel er i sin gode ret til at forsvare sig.
Men efterhånden er konflikten blevet vendt til et angreb på Israel med beskyldninger om folkedrab og til at fremme den palæstinensiske sag med krav om oprettelse af en selvstændig stat.
Konflikten deler befolkningerne kloden over i et for eller imod Israel og Palæstina.
Kravet om et Palæstina fra floden til havet og udsagnet om, at Palæstina vil blive frit – frit oversat vel at mærke – lyder i stigende grad og er med til at polarisere debatten yderligere, men det er ikke en løsning på konflikten.
Løsningen på sigt er en tostatsløsning med en israelsk og en palæstinensisk stat side om side.
En begyndelse på den proces kunne være, at Hamas løslod alle gidslerne, hvilket også kunne danne baggrund for en våbenhvile.
Der arbejdes intenst på en våbenhvile i konflikten, og det er der, indsatsen og kræfterne skal lægges.
Af bemærkningerne til forslaget fremgår det, at regeringen skal fordømme Israels handlinger.
Det er svært at fordømme Israels handlinger, fordi Israel har ret til at forsvare sig og til at bekæmpe Hamas, som uprovokeret angreb Israel den 7. oktober 2023.
Det fremgår også af bemærkningerne, at regeringen skal stoppe våbenhandelen med Israel.
Et stop for våbenhandelen med Israel kan have en negativ indvirkning på danske virksomheder, fordi de har tilladelse til at levere komponenter til det amerikanske F-35-kampfly, der produceres i USA, og som Israel anvender.
Det kan også have en indvirkning på det allerede indkøbte israelske artilleri fra Elbit og et muligt kommende køb af nyt luftforsvar fra Israel.
Et stop for våbenhandelen med Israel kan derfor ikke blot have negativ indvirkning på danske virksomheder, men også på det danske forsvar og dermed Danmarks sikkerhed, hvis ikke forsvaret kan købe de våbensystemer til forsvaret af Danmark, som der er brug for.
Forslaget lægger op til en folketingsbeslutning om, at Danmark har pligt til at forhindre folkedrab, og alle bemærkninger er alene rettet mod Israel.
Man undlader helt at oplyse, at det var Hamas, der begyndte den 7. oktober med at myrde over 1.200 israelere med koldt blod.
Det er da fuldstændig overlagt og bevidst udført folkedrab.
Der er nævnt en lang række udtalelser fra israelske politikere og militærfolk, der indikerer, at Israel har intention om at udføre et folkedrab.
Lignende udtalelser fra Hamas rettet mod Israel er helt udeladt i forslaget.
Beslutningsforslaget er helt ensidigt i sin kritik af Israel.
Når det er sagt, er det klart, at parterne i en konflikt skal overholde krigens regler, og krigens regler tillader altså ikke at myrde og tage gidsler, sådan som Hamas gjorde den 7. oktober 2023.
Det er regeringens opgave at sikre, at Danmark overholder sine internationale forpligtelser.
Udenrigsministeren har i Folketingssalen bekræftet, at Danmark lever op til sine forpligtelser i forhold til at forhindre folkedrab i henhold til folkedrabskonventionen.
Udenrigsministeren gør helt sikkert det, som Danmark har mulighed for.
Jeg håber inderligt, at konflikten snart finder en afslutning.
Det er det, jeg mener kræfterne skal bruges på.
Og så vil jeg blot sige tak for ordet.